Line Barfod (EL), 2003-09-04:
Under afslutningsdebatten i går kunne vi høre Dansk Folkepartis formand komme med en lang opremsning af alt det, man kan takke Dansk Folkeparti for, men der var nogle ting, som ikke var med i opremsningen.
En af de ting, der ikke var med, er, at vi kan takke Dansk Folkeparti for, at der bliver lukket og solgt sygehuse rundtom i Danmark, og det kunne ellers være nok så væsentligt at gøre vælgerne opmærksom på det i en tid, hvor Dansk Folkeparti bliver ved med at forsøge at sige, at det er dem, der vil redde sygehusene. Man glemmer at fortælle, at det er magtens pris, ligesom de ældre må betale prisen for, at Dansk Folkeparti er kommet til magten.
Ligesom Enhedslistens undersøgelse har påvist, hvordan Dansk Folkeparti stemmer i kommunerne, har vi også kunnet se, at sygehusene må betale prisen for, at Dansk Folkeparti er kommet til magten.
Det fremgår både af den måde, Dansk Folkepartis medlemmer rundtom i amterne stemmer på, og af, at Dansk Folkeparti lægger en stram økonomi for amterne og har straffet Vestsjællands Amt, der besluttede at bevare sygehusene. Som det er fremgået ganske tydeligt af både denne debat og de mange tidligere debatter, vi har haft om dette spørgsmål, kunne Dansk Folkeparti sikre, at der var penge til at bevare sygehusene, hvis de ville det.
Hvis Dansk Folkeparti virkelig ville det, kunne de sikre, at der ikke blev lukket sygehuse, og at der ikke blev solgt sygehuse, men det vil Dansk Folkeparti ikke.
For Enhedslisten er et godt, offentligt sundhedsvæsen en helt afgørende del af velfærden, og noget af det, vi er allermest bekymrede over af det, den nuværende regering og Dansk Folkeparti er i gang med af ændringer af velfærdssamfundet, er, at man er ved at afhænde hele sygehusvæsenet, hele sundhedsvæsenet.
Man er ved at markedsgøre det og gøre spørgsmålet om, hvor god en behandling folk kan få, til et spørgsmål om penge.
Selvfølgelig kan man ikke alle steder på alle sygehuse have højt specialiserede behandlinger, men alle steder skal der være et lokalt sundhedsvæsen, hvor man kan få adgang til akutbehandling, og der skal være lokale fødesteder, osv.
Men i øjeblikket ser vi, hvordan amterne er i fuld gang med at lukke sygehuse over hele landet på grund af den stramme økonomi.
Vi har også diskuteret hele problemet om fødesteder.
Der er ved at blive lukket fødesteder over hele landet, så der snart kun vil være ét fødested i hvert amt.
Forleden dag var det Storstrøms Amt, der var på dagsordenen
, da de folk, der i Storstrøms Amt kæmper imod lukning af de lokale sygehuse, var inde for at prøve at råbe Folketingets Sundhedsudvalg op med hensyn til, hvad der er ved at ske ude i amterne. Dansk Folkeparti siger, at de lytter, men reelt vil de ikke bruge den magt, de har til at bevare sygehusene, men bruger den i stedet til at få lukket sygehusene.
Som Enhedslisten har sagt, lige siden denne debat startede under finanslovdebatten i september sidste år, så støtter vi, at man gør, hvad man overhovedet kan for at bevare de lokale sygehuse og forhindre dem i at blive lukket og solgt.
Dansk Folkepartis beslutningsforslag går jo ud på, at regeringen skal sætte sig ned og snakke med amterne, og så vil amterne selvfølgelig møde op og sige, at det koster penge, hvis man vil bevare sygehusene.
Så kan vi få de tal, som indenrigs- og sundhedsministeren ikke ville levere til Sundhedsudvalget, fra amterne, for det koster selvfølgelig penge, hvis man vil videreføre sygehusene.
Det er, hvor mange penge det koster amterne at bevare sygehusene, så de er der fremover, og det er de tal, vi skal have på bordet
Så vil det desværre nok vise sig, som det har gjort hidtil, at Dansk Folkeparti så ikke er villig til at sikre de fornødne midler til sygehusene.
På det tidspunkt vil det vise sig, om vi endnu en gang skal se, at sygehusene skal betale prisen for, at Dansk Folkeparti er kommet til magten. Jeg skal for god ordens skyld gøre opmærksom på, at Enhedslisten absolut ikke støtter Dansk Folkepartis idé om, at staten skulle overtage sygehusene.
Vi mener, at det er væsentligt, at man har lokalt valgte, direkte valgte, der leder sundhedsvæsenet.
At det ikke kommer under staten, ikke kommer under bestyrelser, ikke skal ledes som private virksomheder. Dansk Folkeparti forsøger alle steder at give indtryk af, at man vil det så godt for velfærden.
Det viser sig gang på gang ikke at passe.
Enhedslisten har gennemført undersøgelser, der har vist, hvordan Dansk Folkeparti egentlig stemmer rundtomkring, og det vil vi fortsætte med.
Jeg kan love, at Enhedslisten fortsat vil komme med reel oplysning til vælgerne om Dansk Folkeparti.